ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΠΡΩΤΟ ΤΜΗΜΑ) ΤΗΣ 19ΗΣ ΜΑΪΟΥ 1994. - SIEMENS NIXDORF INFORMATIONSSYSTEME AG ΚΑΤΑ HAUPTZOLLAMT AUGSBURG. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: FINANZGERICHT MUENCHEN - ΓΕΡΜΑΝΙΑ. - ΚΟΙΝΟ ΔΑΣΜΟΛΟΓΙΟ - ΕΓΧΡΩΜΗ ΟΘΟΝΗ - ΙΔΙΑ ΛΕΙΤΟΥΡΓΙΑ. - ΥΠΟΘΕΣΗ C-11/93.



Συλλογή της Νομολογίας του Δικαστηρίου 1994 σελίδα I-01945



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κοινό Δασμολόγιο * 'Εγχρωμες οθόνες που αποτελούν μέρος συστήματος μηχανής επεξεργασίας πληροφοριών και δεν επιτελούν ίδια λειτουργία * Kατάταξη στην κλάση 8471 της Συνδυασμένης Ονοματολογίας

Περίληψη

Tο κεφάλαιο 84 της Συνδυασμένης Ονοματολογίας του Κοινού Δασμολογίου, όπως αυτή διαμορφώθηκε από τα παραρτήματα των κανονισμών 3174/88, 2886/89 και 2472/90, τα οποία, και τα τρία, τροποποιούν το παράρτημα Ι του κανονισμού 2658/87 για τη δασμολογική και στατιστική ονοματολογία και το Κοινό Δασμολόγιο, ακόμα και προ της ενάρξεως της ισχύος του κανονισμού 1288/91 περί της κατατάξεως ορισμένων εμπορευμάτων στη Συνδυασμένη Ονοματολογία, πρέπει, υπό το φως τόσο της σημειώσεως 5 Β που προηγείται του κεφαλαίου αυτού όσο και των επεξηγηματικών της Ονοματολογίας σημειώσεων του Συμβουλίου Τελωνειακής Συνεργασίας, να ερμηνευθεί υπό την έννοια ότι οι έγχρωμες οθόνες απεικονίσεως που μπορούν να δέχονται αποκλειστικά και μόνο σήματα από κεντρική μονάδα αυτόματης μηχανής επεξεργασίας πληροφοριών, χωρίς να μπορούν να αναπαράγουν έγχρωμη εικόνα από σύνθετο σήμα βίντεο, εμπίπτουν στην κλάση 8471 της Συνδυασμένης Ονοματολογίας του Κοινού Δασμολογίου.

Διάδικοι

Στην υπόθεση C-11/93,

που έχει ως αντικείμενο αίτηση του Finanzgericht Muenchen (Ομοσπονδιακή Δημοκρατία της Γερμανίας) προς το Δικαστήριο, κατ' εφαρμογήν του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Siemens Nixdorf Informationssysteme AG

και

Hauptzollamt Augsburg,

η έκδοση προδικαστικής αποφάσεως ως προς την ερμηνεία της σημειώσεως 5 Β, τελευταίο εδάφιο, που προηγείται του κεφαλαίου 84 της Συνδυασμένης Ονοματολογίας του Κοινού Δασμολογίου, όπως προκύπτει από τα παραρτήματα των κανονισμών (ΕΟΚ) 3174/88 της Επιτροπής, της 21ης Σεπτεμβρίου 1988 (ΕΕ 1988, L 298, σ. 1), 2886/89 της Επιτροπής, της 2ας Αυγούστου 1989 (ΕΕ 1989, L 282, σ. 1) και (ΕΟΚ) 2472/90 της Επιτροπής, της 31ης Ιουλίου 1990 (ΕΕ 1990, L 247, σ. 1), τα οποία τροποποιούν το παράρτημα Ι του κανονισμού 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ 1987, L 256, σ. 1),

ΤΟ ΔΙΚΑΣΤΗΡΙΟ (πρώτο τμήμα),

συγκείμενο από τους D. A. O. Edward (εισηγητή), πρόεδρο τμήματος, R. Joliet και G. C. Rodriguez Iglesias, δικαστές,

γενικός εισαγγελέας: F. Jacobs

γραμματέας: R. Grass

λαμβάνοντας υπόψη τις γραπτές παρατηρήσεις που κατέθεσαν:

* η Siemens Nixdorf Informationssysteme AG, εκπροσωπούμενη από την Irene Glueck-Otte και τον Volker Rohde, πληρεξουσίους της Siemens AG,

* η Επιτροπή των Ευρωπαϊκών Κοινοτήτων, εκπροσωπούμενη από την Angela Bardenhewer και τον Francisco Fialho, μέλη της Νομικής Υπηρεσίας, επικουρούμενους από τον Hans Juergen Rabe, δικηγόρο Βρυξελλών και Αμβούργου,

έχοντας υπόψη την έκθεση τoυ εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 27ης Ιανουαρίου 1994,

εκδίδει την ακόλουθη

Απόφαση

Σκεπτικό της απόφασης

1 Με Διάταξη της 9ης Δεκεμβρίου 1992, η οποία περιήλθε στο Δικαστήριο στις 14 Φεβρουαρίου 1993, το Finanzgericht Muenchen υπέβαλε, δυνάμει του άρθρου 177 της Συνθήκης ΕΟΚ, προδικαστικό ερώτημα ως προς την ερμηνεία της σημειώσεως 5Β, τελευταίο εδάφιο, προ του κεφαλαίου 84 της Συνδυασμένης Ονοματολογίας του Κοινού Δασμολογίου, όπως αυτή διαμορφώθηκε από τα παραρτήματα των κανονισμών (ΕΟΚ) 3174/88 της Επιτροπής, της 21ης Σεπτεμβρίου 1988 (ΕΕ 1988, L 298, σ. 1), 2886/89 της Επιτροπής, της 2ας Αυγούστου 1989 (ΕΕ 1989, L 282, σ. 1) και 2472/90 της Επιτροπής, της 31ης Ιουλίου 1990 (ΕΕ 1990, L 247, σ. 1), τα οποία, και τα τρία, τροποποιούν το παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ 1987, L 256, σ. 1).

2 Το ερώτημα αυτό ανέκυψε στο πλαίσιο διαφοράς μεταξύ της εταιρίας Siemens Nixdorf Informationssysteme (στο εξής : Siemens) και του Hauptzollamt Augsburg με αντικείμενο αίτηση επιστροφής δασμών καταβληθέντων κατά την εισαγωγή εγχρώμων οθονών (monitors) εντός της Κοινότητας. Οι εισαγωγές αυτές πραγματοποιήθηκαν κατά τα έτη 1989 έως 1991.

3 Eπί των εγχρώμων οθονών επιβλήθηκε δασμός 7 %, καθότι το Hauptzollamt Augsburg τις κατέταξε στην κλάση 8543 της Συνδυασμένης Ονοματολογίας του Κοινού Δασμολογίου, η οποία αφορά "μηχανές και συσκευές ηλεκτρικές που έχουν δική τους λειτουργία, που δεν κατονομάζονται ούτε περιλαμβάνονται αλλού στο κεφάλαιο (85)".

4 Η Siemens ισχυρίστηκε ότι οι οθόνες θα έπρεπε να υπαχθούν στην κλάση 8471, η οποία αφορά "αυτόματες μηχανές επεξεργασίας πληροφοριών και μονάδες (στοιχεία) αυτών", και, κατά συνέπεια, ο επ' αυτών δασμός να είναι 4,9 %. Ζήτησε επομένως από το Hauptzollamt Augsburg την επιστροφή του ποσού που αντιστοιχεί στη διαφορά μεταξύ των δύο συντελεστών.

5 Δεν αμφισβητείται ότι, από 7ης Ιουνίου 1991, ημερομηνίας ενάρξεως της ισχύος του κανονισμού (ΕΟΚ) 1288/91 της Επιτροπής, της 14ης Μαΐου 1991, περί της κατατάξεως ορισμένων εμπορευμάτων στη Συνδυασμένη Ονοματολογία (ΕΕ 1991, L 122, σ. 11), επί εγχρώμων οθονών όπως οι επίδικες της κυρίας δίκης επιβάλλεται δασμός 4,9 %. Δεν αμφισβητείται, πράγματι, ότι οι οθόνες αυτές ανήκουν στις υπαγόμενες από τον ανωτέρω κανονισμό στον κωδικό 8471 92 90. Στη Συνδυασμένη Ονοματολογία, η κλάση 8471 92 αφορά "αυτόματες μηχανές επεξεργασίας πληροφοριών και μονάδες (στοιχεία) αυτών (...)", και, ειδικότερα, "μονάδες εισόδου και εξόδου (...)".

6 Με απόφαση της 16ης Ιουλίου 1992, το Hauptzollamt Augsburg απέρριψε την αίτηση επιστροφής με το αιτιολογικό ότι η επίδικη εισαγωγή είχε πραγματοποιηθεί προ της ενάρξεως της ισχύος του κανονισμού 1288/91.

7 Η Siemens άσκησε προσφυγή ενώπιον του Finanzgericht Muenchen. Το δικαστήριο αυτό φρονεί ότι οι επίδικες έγχρωμες οθόνες θα έπρεπε να υπαχθούν στην κλάση 8471 της Συνδυασμένης Ονοματολογίας, επειδή δεν επιτελούν ίδια λειτουργία * κριτήριο το οποίο, σύμφωνα με την προπαρατεθείσα σημείωση 5 Β, τελευταίο εδάφιο, θεωρείται αποφασιστικό.

8 Η προπαρατεθείσα σημείωση 5 Β, τελευταίο εδάφιο, ορίζει τα εξής:

"Οι μηχανές που ενσωματώνουν αυτόματη μηχανή επεξεργασίας πληροφοριών ή που εργάζονται σε συνδυασμό με μια τέτοια μηχανή και εκτελούν ειδικό έργο [ίδια λειτουργία] αποκλείονται από την κλάση 8471. Οι μηχανές αυτές κατατάσσονται στην αντίστοιχη με το έργο αυτό κλάση ή, αν δεν υπάρχει, σε υπολειμματική κλάση."

9 Υπό τις συνθήκες αυτές, το Finanzgericht Muenchen ανέστειλε τη διαδικασία και υπέβαλε στο Δικαστήριο το εξής προδικαστικό ερώτημα:

"Είχε η συμπληρωματική σημείωση 5 Β, τελευταία φράση, του κεφαλαίου 84 του Κοινού Δασμολογίου * Συνδυασμένη Ονοματολογία * πριν τεθεί σε ισχύ ο κανονισμός 1288/91 την έννοια ότι οι έγχρωμες οθόνες απεικονίσεως (monitors) που μπορούν να δέχονται αποκλειστικά και μόνο σήματα από κεντρική μονάδα αυτόματης μηχανής επεξεργασίας πληροφοριών, χωρίς να μπορούν να αναπαράγουν έγχρωμη εικόνα από σύνθετο σήμα εικόνας (Video-Composite-Signal) δεν επιτελούν 'ειδικό έργο' ;"

10 Με το ερώτημα αυτό, το αιτούν δικαστήριο ερωτά κατ' ουσίαν αν το κεφάλαιο 84 της Συνδυασμένης Ονοματολογίας του Κοινού Δασμολογίου, όπως αυτή διαμορφώθηκε από τα παραρτήματα των κανονισμών 3174/88, 2886/89 και 2472/90, τα οποία τροποποιούν το παράρτημα Ι του κανονισμού 2658/87, ήδη προ της ενάρξεως της ισχύος του κανονισμού 1288/91, πρέπει να ερμηνευθεί υπό την έννοια ότι οι έγχρωμες οθόνες απεικονίσεως που μπορούν να δέχονται αποκλειστικά και μόνο σήματα από κεντρική μονάδα αυτόματης μηχανής επεξεργασίας πληροφοριών, χωρίς να μπορούν να αναπαράγουν έγχρωμη εικόνα από σύνθετο σήμα βίντεο, εμπίπτουν στην κλάση 8471 της Συνδυασμένης Ονοματολογίας του Κοινού Δασμολογίου.

11 'Οπως επανειλημμένως έχει κρίνει το Δικαστήριο, το αποφασιστικό κριτήριο για τη δασμολογική κατάταξη των εμπορευμάτων πρέπει να αναζητηθεί γενικώς στα αντικειμενικά χαρακτηριστικά και ιδιότητές τους, όπως αυτά ορίζονται στον τίτλο της κλάσεως του Κοινού Δασμολογίου και στις σημειώσεις των τμημάτων ή των κεφαλαίων (βλ. ιδίως απόφαση της 10ης Οκτωβρίου 1985, 200/84, Daiber, Συλλογή 1985, σ. 3363, σκέψη 13).

12 Oι σημειώσεις που προηγούνται των κεφαλαίων του Κοινού Δασμολογίου, όπως εξάλλου και οι επεξηγηματικές της Ονοματολογίας σημειώσεις του Συμβουλίου Τελωνειακής Συνεργασίας, συνιστούν σημαντικά πράγματι μέσα εξασφαλίσεως της ομοιόμορφης εφαρμογής του δασμολογίου αυτού και παρέχουν, ως εκ τούτου, πολύτιμα στοιχεία για την ερμηνεία του (βλ. απόφαση Daiber, ό.π. σκέψη 14).

13 Εν προκειμένω, προκύπτει πρώτον από τον τίτλο της κλάσεως 8471 ότι αυτή περιλαμβάνει τις αυτόματες μηχανές επεξεργασίας πληροφοριών και τα στοιχεία τους. Ως στοιχεία θεωρούνται, στην υποκατηγορία 8471 92, τα στοιχεία εισόδου ή εξόδου που είναι συνδεδεμένα με μηχανή επεξεργασίας πληροφοριών.

14 Πρέπει εν συνεχεία να επισημανθεί ότι, σύμφωνα με το πρώτο εδάφιο της προαναφερθείσας σημειώσεως 5 Β, μονάδες που μπορούν να συνδεθούν με την κεντρική μονάδα συστήματος επεξεργασίας πληροφοριών και είναι σε θέση να δεχθούν ή να μεταδώσουν δεδομένα σε μορφή που να μπορούν να χρησιμοποιηθούν από το σύστημα, δηλαδή κωδικοποιημένα ή υπό τη μορφή σήματος, πρέπει να θεωρούνται μέρη του συνολικού συστήματος μηχανής επεξεργασίας πληροφοριών και να υπάγονται στην κλάση 8471.

15 Τέλος, πρέπει να σημειωθεί ότι, σύμφωνα με το μέρος Ε', κεφάλαιο 2ο, των γενικών σκέψεων που αφορούν το κεφάλαιο 84 των επεξηγηματικών σημειώσεων του Συμβουλίου Τελωνειακής Συνεργασίας, συσκευές συνδεδεμένες με αυτόματη μηχανή επεξεργασίας δεδομένων και προοριζόμενες να λειτουργούν σε συνδυασμό με αυτή δεν πρέπει να θεωρείται ότι επιτελούν ίδια λειτουργία, παρά μόνον αν επιτελούν λειτουργία "άλλη από την επεξεργασία πληροφορίας".

16 'Εγχρωμη οθόνη η οποία, κατά το αιτούν δικαστήριο, είναι σε θέση να δεχθεί αποκλειστικώς σήματα προερχόμενα από την κεντρική μονάδα αυτόματης μηχανής επεξεργασίας πληροφοριών και δεν μπορεί να αναπαράγει έγχρωμη εικόνα από σύνθετο σήμα βίντεο, δεν μπορεί να θεωρηθεί ότι επιτελεί "ίδια λειτουργία" κατά την έννοια των προαναφερθεισών διατάξεων. Τόσο μάλλον που δεν αμφισβητείται ότι οι έγχρωμες οθόνες όπως οι επίδικες της κυρίας δίκης είναι κατασκευασμένες για να χρησιμοποιούνται σε συνδυασμό με αυτόματη μηχανή επεξεργασίας δεδομένων.

17 Από το σύνολο των προηγουμένων σκέψεων προκύπτει ότι, ακόμα και προ της ενάρξεως της ισχύος του κανονισμού 1288/91, οι έγχρωμες οθόνες απεικονίσεως ενέπιπταν στην κλάση 8471 του Κοινού Δασμολογίου.

18 Συνεπώς, στο υποβληθέν ερώτημα, πρέπει να δοθεί η απάντηση ότι το κεφάλαιο 84 της Συνδυασμένης Ονοματολογίας του Κοινού Δασμολογίου, όπως αυτή διαμορφώθηκε από τα παραρτήματα των κανονισμών 3174/88, 2886/89 και 2472/90, τα οποία τροποποιούν το παράρτημα Ι του κανονισμού 2658/87, ακόμα και προ της ενάρξεως της ισχύος του κανονισμού 1288/91, πρέπει να ερμηνευθεί υπό την έννοια ότι οι έγχρωμες οθόνες απεικονίσεως που μπορούν να δέχονται αποκλειστικά και μόνο σήματα από κεντρική μονάδα αυτόματης μηχανής επεξεργασίας πληροφοριών, χωρίς να μπορούν να αναπαράγουν έγχρωμη εικόνα από σύνθετο σήμα βίντεο, εμπίπτουν στην κλάση 8471 της Συνδυασμένης Ονοματολογίας του Κοινού Δασμολογίου.

Απόφαση για τα δικαστικά έξοδα

Επί των δικαστικών εξόδων

19 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, η οποία κατέθεσε παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (πρώτο τμήμα),

κρίνοντας επί του ερωτήματος που του υπέβαλε με Διάταξη της 9ης Δεκεμβρίου 1992 το Finanzgericht Muenchen, αποφαίνεται:

Το κεφάλαιο 84 της Συνδυασμένης Ονοματολογίας του Κοινού Δασμολογίου, όπως αυτή διαμορφώθηκε από τα παραρτήματα των κανονισμών 3174/88 της Επιτροπής, της 21ης Σεπτεμβρίου 1988, 2886/89 της Επιτροπής, της 2ας Αυγούστου 1989, και 2472/90 της Επιτροπής, της 31ης Ιουλίου 1990, τα οποία, και τα τρία, τροποποιούν το παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο, ακόμα και προ της ενάρξεως της ισχύος του κανονισμού (ΕΟΚ) 1288/91 της Επιτροπής, της 14ης Μαΐου 1991, περί της κατατάξεως ορισμένων εμπορευμάτων στη Συνδυασμένη Ονοματολογία, πρέπει να ερμηνευθεί υπό την έννοια ότι οι έγχρωμες οθόνες απεικονίσεως που μπορούν να δέχονται αποκλειστικά και μόνο σήματα από κεντρική μονάδα αυτόματης μηχανής επεξεργασίας πληροφοριών, χωρίς να μπορούν να αναπαράγουν έγχρωμη εικόνα από σύνθετο σήμα βίντεο, εμπίπτουν στην κλάση 8471 της Συνδυασμένης Ονοματολογίας του Κοινού Δασμολογίου.